
Na temelju članka 63., točke 8. Zakona o tržištu plina (Narodne novine br. 18/18, 23/20) i članka 4., točke 6. Općih uvjeta opskrbe plinom (Narodne novine br. 50/18, 88/19, 39/20, 100/21, 103/22, 68/23), HEP OPSKRBA PLINOM d.o.o. u svojstvu opskrbljivača plinom, donosi poslovni akt


	
UGOVORNI UVJETI OPSKRBLJIVAČA PLINOM
HEP OPSKRBA PLINOM d.o.o.

I. Opće odredbe
Članak 1.
(1) Ove Ugovorne uvjete opskrbljivača plinom (dalje u pisanju Uvjeti) HEP OPSKRBA PLINOM d.o.o. donosi u svojstvu pravne osobe koja obavlja energetsku djelatnost opskrbe plinom (dalje u pisanju Opskrbljivač).
(2) Ovi su Uvjeti sastavni dio ugovora o opskrbi plinom (dalje u pisanju Ugovor) koji Opskrbljivač zaključuje s krajnjim kupcem plina (dalje u pisanju Kupac).
(3) Kupac ima pravo na slobodan izbor opskrbljivača plinom, što uključuje i pravo na besplatnu promjenu opskrbljivača.
(4) Plin se isporučuje Kupcu na osnovi Ugovora koji mora biti zaključen u pisanom obliku te pravovaljano potpisan i ovjeren od ovlaštenih osoba obje ugovorne strane.
(5) Svako preuzimanje plina bez sklopljenog Ugovora ili nakon raskida Ugovora smatrat će se neovlaštenom potrošnjom plina.
Članak 2.
(1) Izrazi te kratice (pisane velikim kosim slovima) kojima se koristi u ovim Uvjetima imaju sljedeća značenja:

1. Bilančna skupina (BS) – skupina s jednim ili više sudionika tržišta plina unutar koje se uravnotežuje količina plina koja se predaje u i preuzima iz transportnog sustava.
2. Gornja ogrjevna vrijednost (Hg) – Gornja ogrjevna vrijednost (Hg) je toplina oslobođena pri izgaranju goriva, nakon čega se dodatno iskorištava toplina kondenzacije vodene pare iz dimnih plinova, odnosno to je najveća moguća energija koja se može dobiti izgaranjem nekog goriva. Mjerenja se obično vrše na temperaturi 25 °C.
3. Javna usluga - usluga koja se pruža prema reguliranim uvjetima: dostupnost svima prema jednakim uvjetima, regulirana prava i obveze isporučitelja/primatelja usluge i regulirani način izračunavanja cijene usluge. HERA propise o regulaciji objavljuje u Narodnim novinama RH i na svojoj internetskoj stranici www.hera.hr .
4. Kućanstva – krajnji kupci koji se plinom koriste samo za vlastite potrebe u kućanstvu.
5. Nominacija – najava količine plina za bilančnu skupinu za naredni plinski dan koju korisnici transportnog sustava, odnosno članovi bilančne skupine, namjeravaju predati u plinski sustav i/ili preuzeti iz plinskog sustava.
6. Obračunsko mjerno mjesto (OMM) – mjesto primopredaje plina na kojem se utvrđuje potrošnja plina.
7. Operator distribucijskog sustava (ODS) – pravna ili fizička osoba koja obavlja djelatnost distribucije plina od mjesta ulaza plina u distribucijski sustav do mjesta izlaza plina iz distribucijskog sustava.
8. Operator transportnog sustava (OTS) – pravna ili fizička osoba koja obavlja djelatnost transporta plina.
9. Opskrbljivač plinom (Opskrbljivač) – pravna ili fizička osoba koja obavlja djelatnost opskrbe plinom.
10. Plinovod – cjevovodni dio transportnog/distribucijskog sustava koji služi za prijenos plina od ulaza u transportni/distribucijski sustav do izlaza iz transportnog/distribucijskog sustava, uključivo i opremu koja je na njemu ugrađena.
11. Plinska godina – razdoblje koje počinje u 6:00 sati 1. listopada tekuće godine i traje do 6:00 sati 1. listopada iduće godine.
12. Plinski dan – razdoblje od 24 sata koje počinje u 6:00 sati tekućeg dana i traje do 6:00 sati narednog dana.
13. Plinski mjesec – vrijeme od 6:00 sati prvog plinskog dana u kalendarskom mjesecu do 6:00 sati prvog plinskog dana sljedećeg kalendarskog mjeseca.
14. Prirodni plin (plin) – plinska smjesa ugljikovodika, koju uglavnom sačinjava metan, etan i propan, kvalitete određene u Općim uvjetima opskrbe plinom (dalje u pisanju OUOP).
15. Tržišna usluga – usluga koja se pruža prema tržišnim načelima: slobodno ugovaranje međusobnih odnosa po cijenama koje ovise o ponudi i potražnji.
16. Ugovor o opskrbi prirodnim plinom (Ugovor) – ugovor kojim se opskrbljivač plinom obvezuje opskrbiti krajnjeg kupca na transportnom/distribucijskom sustavu, a krajnji kupac se obvezuje platiti ugovorenu cijenu.
17. Voditelj bilančne skupine – energetski subjekt za plin koji organizira i vodi bilančnu skupinu i to: trgovac plinom i opskrbljivač plinom koji kupuje plin izvan Republike Hrvatske radi prodaje u Republici Hrvatskoj.

II. Uvjeti opskrbljivača
Članak 3.
(1) Ovim Uvjetima utvrđuju se međusobna prava i obveze Opskrbljivača i Kupca prilikom pružanja/preuzimanja energetske usluge opskrbe plinom.
(2) Odredbe Uvjeta usklađene su s pravima i obvezama Opskrbljivača i Kupca koji proizlaze iz zakonskih propisa i drugih propisanih i javno objavljenih akata koji se odnose na opskrbu plinom i/ili su povezani s opskrbom plinom te propisa kojima se uređuju prava potrošača.
(3) Uvjete Opskrbljivač objavljuje i na svojoj internetskoj stranici www.hep.hr/hepopskrbaplinom/.

III. Preduvjeti za zaključenje ugovora o opskrbi prirodnim plinom
Članak 4.
(1) Opskrbljivač će zaključiti ugovor o opskrbi plinom samo s Kupcem za kojeg ima pisani dokaz da su njegova plinska instalacija i druga plinska oprema priključeni na neki od distribucijskih sustava plinovoda, što Opskrbljivač utvrđuje uvidom u Registar obračunskih mjernih mjesta koji vodi operator tržišta plina.
(2) Ukoliko je kod Kupca nakon priključenja na distribucijski sustav došlo do promjena koje nisu u skladu s izdanom energetskom suglasnošću i ugovorom o priključenju na distribucijski sustav plinovoda, a Opskrbljivač o tome nije dobio pisanu obavijest, Opskrbljivač ne snosi nikakve odgovornosti za moguće materijalne štete i druge štetne posljedice prilikom opskrbe plinom.
IV. Opskrba plinom
Članak 5.
(1)  Opskrba plinom koju Opskrbljivač ugovara s Kupcem obuhvaća nabavu plina za potrebe Kupca, dopremu plina transportnim i distribucijskim sustavom   plinovoda, isporuku plina Kupcu, obračun i naplatu opskrbe plinom te povezane usluge opskrbe plinom.

Članak 6.
(1) Dopremu plina Opskrbljivač osigurava ugovaranjem usluge transporta plina i usluge distribucije plina na način da se Kupcu jamči pouzdana i stalna isporuka plina iz plinskog sustava te kvaliteta plina u skladu sa standardnom kvalitetom.
(2) Iznimno od stavka 1. ovog članka na pouzdanost i stalnost isporuke plina u slučaju kriznog stanja primjenjivat će se Plan intervencije o mjerama zaštite sigurnosti opskrbe plinom Republike Hrvatske i Uredba o sigurnosti opskrbe prirodnim plinom te propisane mjere za otklanjanje kriznog stanja u opskrbi plinom i propisi odgovarajućih Mrežnih pravila.
(3) Usluga transporta i usluga distribucije plina javne su usluge i za sve Kupce pružaju se prema reguliranim uvjetima i po reguliranim cijenama.
(4) Opskrbljivač će uslugu transporta plina obračunavati prema cijeni utvrđenoj sukladno Metodologiji utvrđivanja iznosa tarifnih stavki za transport plina, a uslugu distribucije plina prema cijeni utvrđenoj sukladno Metodologiji utvrđivanja tarifnih stavki za distribuciju plina.
Članak 7.
(1) Radi omogućavanja transporta nabavljenoga plina od mjesta ulaza u transportni sustav plinovoda do mjesta primopredaje u distribucijski sustav plinovoda Opskrbljivač se obvezuje, putem voditelja bilančne skupine kojoj pripada, ugovoriti rezervaciju kapaciteta transportnog sustava plinovoda u skladu s Općim uvjetima korištenja transportnog sustava.
(2) Potpisom Ugovora Kupac postaje član bilančne skupine kojoj pripada njegov Opskrbljivač.

Članak 8.
(1) Za potrebe rezervacije kapaciteta transportnog sustava, Kupac plina koji s ODS-om ima ugovoren priključni kapacitet na pojedinom OMM veći od 10 MWh/h ili godišnju potrošnju plina veću od 10 GWh, dužan je Opskrbljivaču nominirati korištenje kapaciteta transportnog sustava u skladu s odredbama koje su propisane Mrežnim pravilima transportnog sustava.
(2) Podrobnije odredbe o nominaciji u smislu stavka 1. ovoga članka uređuju se Ugovorom.
Članak 9.
(1) Opskrbljivač osigurava distribuciju nabavljenog plina i njegovu isporuku Kupcima ugovaranjem usluge distribucije plina s ODS-om na čiji su sustav plinovoda priključene plinske instalacije i druga plinska oprema Kupca sukladno Mrežnim pravilima distribucijskog plinskog sustava i OUOP.
(2) Trenutkom preuzimanja plina na OMM, koristi i rizici vlasništva isporučenog plina prelaze na Kupca.
Članak 10.
(1) Količine i način isporuke plina pobliže se uređuju Ugovorom.
(2) U Ugovoru s Kupcima koji su u prethodnoj godini imali potrošnju plina veću od 10 milijuna kWh i/ili priključni kapacitet veći od 10 MWh/h, osim količine plina ugovara se i mjesečna dinamika potrošnje s podatkom o najvećem dnevnom opterećenju (kWh/dan) u pojedinim razdobljima vršne, srednje i osnovne isporuke te dijagram potrošnje plina.
Članak 11.
(1) Očitanje plinomjera i/ili druge mjerne opreme (dalje u pisanju očitanje) obavlja se u cilju utvrđivanja stanja plinomjera ili druge mjerne opreme radi obračuna i naplate plina na pojedinom OMM.
(2) ODS dužan je očitati sva OMM tarifnog modela TM1, TM2, TM3, TM4 i TM5 zadnjeg dana u mjesecu ± šest dana, pri čemu je pojedino OMM dužan očitati 30 ± tri dana od dana zadnjeg očitanja tog OMM te podatke o očitanju dostaviti korisniku sustava i operatoru tržišta plina do osmog dana u narednom mjesecu.
(3) ODS dužan je očitati OMM tarifnog modela TM6, TM7 i TM8, kao i OMM tarifnog modela TM3, TM4 i TM5 Kupaca koji nisu kućanstvo, u 6 sati svakog dana te podatke o očitanju dostavljati korisniku sustava, a na zahtjev i Kupcu, najkasnije jedan sat od očitanja.
(4) ODS dužan je očitati OMM tarifnog modela TM9, TM10, TM11 i TM12 u 6, 12 i 20 sati svakog dana te podatke o očitanju dostavljati korisniku sustava, a na zahtjev i Kupcu, najkasnije jedan sat od očitanja.
(5) ODS dužan je očitati OMM tarifnog modela TM1, TM2, TM3, TM4 i TM5 na kojima je ugrađen plinomjer i druga mjerna oprema u skladu s člankom 61. stavkom 3. Mrežnih pravila plinskog distribucijskog sustava, u 6 sati svakog dana te podatke o očitanju dostavljati korisniku sustava, a na zahtjev i Kupcu, najkasnije jedan sat od očitanja.
(6) Na zahtjev Kupca ili korisnika sustava, ODS dužan je u roku od 90 dana od dana podnošenja zahtjeva ugraditi plinomjer i drugu mjernu opremu s povećanim brojem funkcija od standardne izvedbe koja ispunjava zahtjev za mjerenje u toku dana, a što se naplaćuje prema cjeniku nestandardnih usluga ODS.
(7) Na OMM tarifnog modela TM6, TM7, TM8, TM9, TM10, TM11 i TM12 kao i na OMM tarifnog modela TM3, TM4 i TM5 Kupaca koji nisu kućanstvo i čiji profil potrošnje značajno odstupa od standardnog profila potrošnje odgovarajućeg tarifnog modela na pojedinoj hidrauličkoj cjelini, uz plinomjer mora biti ugrađena oprema za registraciju, pohranu i daljinski prijenos podataka koja omogućuje mjerenje u toku dana.
(8) Mjerenje u toku dana iz stavka 1. ovog članka znači da se očitanje OMM i prikupljanje podataka o očitanju obavlja najmanje dva puta tijekom plinskog dana.
(9) Obračunsko razdoblje je jedan mjesec.
(10) Iznimno od stavka 2. ovog članka za Kupce kojima se opskrba pruža kao javna usluga (kućanstva i zajamčena opskrba) obračunsko razdoblje izvan sezone grijanja može iznositi dva mjeseca.
(11) Iznimno od stavka 2. ovoga članka, obračunsko razdoblje za Kupce koji godišnje troše više od 10 milijuna kWh i/ili imaju priključni kapacitet veći od 10 MWh/h, obračunsko razdoblje može biti od 1. do petnaestog dana u mjesecu i od 16. do posljednjeg dana u mjesecu.
Članak 12.
(1) Kupac može s ODS-om ugovoriti utvrđivanje isporučenih količina plina na temelju mjesečnih očitanja koje će sam obavljati s posljednjim danom obračunskog razdoblja i očitano stanje najkasnije do 6. dana u mjesecu za protekli mjesec javljati/dostavljati ODS-u. Samoočitanje se smatra nestandardnom uslugom.
(2) Ako ODS na kraju obračunskog razdoblja nije imao pristup očitanju potrošnje na OMM, a Kupac po ostavljenoj pisanoj obavijesti nije pravodobno očitao i dojavio potrošnju ili nije postupio prema stavku 1. ovoga članka, ODS ima pravo procijeniti potrošnju plina na način da za procjenu koristi potrošnju plina razmjerno broju dana od zadnjeg očitanja, uzimajući u obzir prosječnu potrošnju plina na obračunskom mjernom mjestu iz odgovarajućeg obračunskog razdoblja od najviše tri godine i odnos ulaznih količina plina u distribucijski sustav u razdoblju za koje se procjenjuje potrošnja i odabranom obračunskom razdoblju prema kojem se procjenjuje potrošnja. 
(3) Opskrbljivač plinom ima pravo procijeniti potrošnju plina za obračunsko razdoblje na temelju povijesne potrošnje samo u slučaju ako operator plinskog sustava ili organizator zatvorenog distribucijskog sustava ne dostavi podatak o potrošnji do osmog dana u narednom mjesecu za Kupce koji nisu iz kategorije kućanstvo. 

Članak 13.
(1) Potrošnja plina je isporučena energija plina utvrđena na temelju podataka koje je opskrbljivaču plinom dostavio ODS na čiji sustav je priključen krajnji kupac ili organizator zatvorenog distribucijskog sustava sukladno Mrežnim pravilima plinskog distribucijskog sustava, odnosno Mrežnim pravilima transportnog sustava.
(2) Energija isporučenog plina utvrđuje se kao umnožak količine plina u m³ (svedene na standardno stanje) te iznosa ogrjevne vrijednosti isporučenog plina u kWh/m³ zaokruženo na šest decimalnih mjesta, a izražava se kao cjelobrojna vrijednost u kWh koja je temelj za izradu računa.
(3) Količina plina je obujam plina protekao kroz obračunsko mjerno mjesto pri standardnim uvjetima (apsolutni tlak plina 1,01325 bar i temperatura plina 15°C), utvrđen prema pravilima iz članka 60. Mrežnih pravila te izražen u m³, kao cjelobrojna vrijednost.
(4) Korekcija obujma plina iz stavka 1. ovoga članka na obujam plina pri normalnim uvjetima (apsolutni tlak plina 1,01325 bar i temperatura plina 0°C), u svrhu iskazivanja i obračuna energije plina pri gornjoj ogrjevnoj vrijednosti provodi se u skladu s Prilogom 2. Mrežnih pravila.
(5) Mjerenje količine plina obavlja se na obračunskom mjernom mjestu na svim ulazima u distribucijski sustav i zatvoreni distribucijski sustav te svim izlazima iz distribucijskog sustava i svim izlazima iz zatvorenog distribucijskog sustava.
(6) Mjerenje količine plina obavlja se plinomjerom i drugom mjernom opremom.
(7) Mjerenje količine plina na ulazima u distribucijski sustav, izuzev ulaza u distribucijski sustav koji su ujedno i izlazi iz transportnog sustava te izlazima iz distribucijskog sustava, obveza je ODS-a.
(8) Mjerenje količine plina obavlja se neprekidno, mjerilima čije su tehničke i radne karakteristike sukladne propisima u mjeriteljstvu.
(9) ODS odgovoran je za redovitu kontrolu i održavanje plinomjera i druge mjerne opreme, sukladno propisima u mjeriteljstvu te zamjenu plinomjera i druge mjerne opreme.

Članak 14.
(1) Prodajna cijena plina je složena cijena i sastoji se od nabavne cijene plina, tarifne stavke za javnu uslugu transporta plina na izlazima iz transportnog sustava, tarifnih stavki za javnu uslugu distribucije plina i opskrbne marže za javnu uslugu opskrbe plinom odnosno opskrbne marže za tržišnu uslugu opskrbe plinom.
(2) Tarifna stavka za uslugu transporta plina na ulazima u transportni sustav sastavni je dio nabavne cijene plina.
(3) Dijelovi prodajne cijene koji se odnose na javne usluge (tarifne stavke, opskrbna marža) regulirani su i primjenjuju se od nadnevka njihova javnog objavljivanja od strane HERA-e.
(4) Opskrbljivač plinom dužan je na primjeren način javno objavljivati informaciju o promjeni uvjeta obračuna i naplate isporučenog plina, vezano uz dio cijene plina koji se regulira, odnosno o promjeni iznosa tarifnih stavki i cijena nestandardnih usluga, najkasnije sedam dana prije njihovog stupanja na snagu.
(5) U konačni iznos računa za prodani plin uključuju se davanja za trošarinu, PDV i moguća druga davanja propisana posebnim zakonima.
(6) Kupac ima pravo od Opskrbljivača tražiti informacije vezane za cijenu i potrošnju plina svog obračunskog mjernog mjesta, a Opskrbljivač je dužan bez naknade dati sve tražene informacije.

Članak 15.
(1) Nestandardne usluge plaćaju se prema Cjeniku nestandardnih usluga za djelatnost opskrbe plinom HEP OPSKRBA PLINOM d.o.o. Cjenici se donose na temelju Metodologije utvrđivanja cijene nestandardnih usluga za transport plina, distribuciju plina, skladištenje plina, prihvat i otpremu ukapljenog prirodnog plina i javnu uslugu opskrbe plinom koju propisuje HERA.
(2) Cjenici nestandardnih usluga objavljuju se najmanje 7 dana prije stupanja na snagu na internetskim stranicama Opskrbljivača i ODS-a.

Članak 16.
(1) Opskrbljivač će obračun plina načiniti na temelju podataka o potrošnji plina u obračunskom razdoblju koje je primio od ODS-a, nabavne cijene plina, propisanih tarifnih stavki za javne energetske usluge, opskrbne marže i ostalih davanja propisanih posebnim propisima te Kupcu ispostaviti i dostaviti račun prema strukturi krajnje cijene opskrbe plinom i sa svim propisanim podatcima prema članku 23. OUOP.
(2) Opskrbljivač će Kupcu izdati račun s posljednjim danom obračunskog razdoblja i dostaviti na adresu navedenu u Ugovoru.
(3) Ukoliko Kupac ne zaprimi račun za isporučeni plin, dužan je prije isteka obračunskog razdoblja tražiti presliku računa koju je Opskrbljivač dužan odmah načiniti bez naknade troškova ponovnog izdavanja. 
(4) Kupac može Opskrbljivaču pisano prigovoriti na izdani račun najkasnije u roku od 5 dana od nadnevka primitka računa, a Opskrbljivač je dužan najkasnije u roku 10 radnih dana pisano odgovoriti na prigovor.
(5) Od Kupca s kojima se opskrba plinom ugovara prema tržišnim načelima Opskrbljivač može tražiti odgovarajući instrument osiguranja plaćanja računa ispostavljenog prema stavku 1. ovoga članka. Odredbe o instrumentu osiguranja plaćanja pobliže se uređuju Ugovorom.
(6) Kupac može izvan obračunskog razdoblja zatražiti izvanredni obračun plina što se smatra nestandardnom uslugom.
(7) Kupac može zatražiti kontrolni obračun plina što se smatra nestandardnom uslugom. Ukoliko je zahtjev Kupca bio opravdan Opskrbljivač neće naplatiti naknadu za kontrolni obračun.
(8) Kupac može zatražiti ispravak obračuna i/ili preinaku roka naplate računa. Ako Opskrbljivač utvrdi opravdanost zahtjeva ispravak će provesti u roku od deset radnih dana.
(9) Kupac i korisnik sustava dužan je bez odlaganja obavijestiti ODS o neispravnosti plinomjera te druge mjerne, regulacijske ili sigurnosne opreme ugrađene na njegovom OMM.
(10) Opskrbljivač je dužan do 1. ožujka svake godine dostaviti podatke sukladno čl. 23 st. 7. OUOP.

Članak 17.
(1) Kupac je dužan do nadnevka naznačenog na računu izvršiti uplatu na transakcijski račun Opskrbljivača koji je naveden na računu.
(2) Na računu za isporučeni plin odnosno na internetskoj stranici Opskrbljivača www.hep.hr/hepopskrbaplinom/ nalazi se popis mjesta gdje se može izvršiti plaćanje računa bez naknade za troškove platnog prometa.
(3) Račun se smatra podmirenim u trenutku kada je dospjeli iznos računa doznačen na transakcijski račun Opskrbljivača.
(4) Ukoliko Kupac ne plati dospjelu novčanu obvezu za isporučeni plin, Opskrbljivač će dostaviti pisanu opomenu kojom ga poziva na ispunjenje obveze s rokom plaćanja od najmanje 10 dana. 
(5) Ukoliko Kupac ne plati dospjelu novčanu obvezu prema stavku 4. ovoga članka, Opskrbljivač će Kupcu dostaviti Obavijest o obustavi isporuke plina, ako obvezu ne podmiri u dodatnom roku od 3 (tri) dana.
(6) Ukoliko je Kupac nakon obustave isporuke plina platio obveze za isporučeni plin i vezane troškove obustave i nastavka isporuke plina, Opskrbljivač će u roku od jednog radnog dana od dana plaćanja obveza dati nalog ODS-u da nastavi Kupcu isporuku plina.

V. Kvaliteta opskrbe plinom
Članak 18.
(1) Kvaliteta opskrbe plinom mjeri se pouzdanošću isporuke, kvalitetom isporučenoga plina i kvalitetom usluge, a prati se dostignutom razinom propisanih standarda kvalitete i ostvarenih pokazatelja kvalitete sukladno OUOP.
(2) Na zahtjev korisnika usluge ili Kupca, radi neispunjavanja garantiranog standarda kvalitete opskrbe, operator plinskog sustava, operator terminala za UPP, operator mjesta za opskrbu UPP-om i/ili SPP-om, organizator zatvorenog distribucijskog sustava ili opskrbljivač plinom dužan je isplatiti nadoknadu sukladno Tablici 2. iz Priloga 2. OUOP.
(3) Godišnje izvješće o kvaliteti opskrbe plinom Opskrbljivač objavljuje na svojoj internetskoj stranici.

Članak 19.
(1) Pouzdanost isporuke plina Opskrbljivač osigurava ugovaranjem isporuke s ODS-om sukladno Mrežnim pravilima plinskog distribucijskog sustava i OTS-om sukladno Mrežnim pravilima transportnog sustava, a postiže se pouzdanom i stalnom isporukom plina.
(2) Na zahtjev stalnosti isporuke plina primjenjuju se izuzetci propisani u odgovarajućim Mrežnim pravilima te propisi o mjerama ograničenja i obustave isporuke plina u kriznim stanjima i u slučajevima više sile.
Članak 20.
(1) Kvaliteta plina obuhvaća tehničke zahtjeve kvalitete opskrbe plinom čijim poštivanjem operator plinskog sustava osigurava korisniku sustava ili krajnjem kupcu usklađenost parametara kvalitete plina sa standardnom kvalitetom plina propisanom u Tablici 3. iz Priloga 2. OUOP.
(2) Mjerenje kvalitete plina i izvještavanje o kvaliteti isporučenoga plina u distribucijski sustav plinovoda obavlja OTS sukladno Mrežnim pravilima transportnog sustava uzimanjem uzorka plina na specifičnim točkama transportnog sustava dva puta mjesečno i analizom uzoraka u ovlaštenom laboratoriju (kromatografska analiza).
(3) Opskrbljivač ugovorom o transportu plina osigurava redovitost mjerenja i izvještavanja o kvaliteti plina.
(4) Podatke o kvaliteti plina osim OTS-a daje i Opskrbljivač na svojim internetskim stranicama.
(5) Kupac ima pravo na podnošenje prigovora na kvalitetu plina ODS-u.
(6) ODS dužan je u roku od dva radna dana od dana primitka prigovora Kupca iz stavka 1. ovog članka zatražiti od operatora transportnog sustava podatke o utvrđenim parametrima kvalitete plina za razdoblje na koje se odnosi prigovor.
(7) OTS dužan je u roku od tri radna dana od dana primitka zahtjeva za dostavom podataka iz stavka 6. ovog članka dostaviti ODS podatke o utvrđenim parametrima kvalitete plina za razdoblje na koje se odnosi prigovor.
(8) ODS dužan je u roku od dva radna dana od dana primitka podataka o utvrđenim parametrima kvalitete plina iz stavka 7. ovog članka dostaviti Kupcu podatke o utvrđenim parametrima kvalitete plina za razdoblje na koje se odnosi prigovor.
(9) ODS dužan je u roku od dva radna dana od dana primitka podataka o utvrđenim parametrima kvalitete plina iz stavka 7. ovog članka dostaviti korisniku sustava očitovanje o okolnostima koje su utjecale ili mogle utjecati na kvalitetu plina u razdoblju na koje se odnosi prigovor.
(10) Nakon što Kupac zaprimi podatke ODS iz stavka 4. ovoga članka odnosno nakon što korisnik sustava zaprimi očitovanje ODS iz stavka 5. ovoga članka Kupac ili korisnik sustava može u daljnjem roku od osam dana podnijeti ODS zahtjev za uzorkovanje plina te ispitivanje kvalitete plina.

Članak 21.
(1) Kvaliteta cjelokupne usluge opskrbe plinom obuhvaća komercijalne zahtjeve kvalitetne opskrbe koji se sastoje od općih i garantiranih standarda kvalitete opskrbe propisanih u Tablici 1. i Tablici 2. u Prilogu 2. OUOP te podataka o istraživanju zadovoljstva Kupaca razinom kvalitete opskrbe plinom koje provodi i objavljuje HERA.
(2) Radi prikupljanja podataka o kvaliteti usluge opskrbe plinom Opskrbljivač uspostavlja sustav prikupljanja podataka sukladno OUOP.

VI. Mjere zaštite kupaca
Članak 22.
(1) Kupac koji je nezadovoljan poduzimanjem ili propuštanjem radnji Opskrbljivača može Opskrbljivaču izjaviti pisani prigovor na sve okolnosti u svezi s opskrbom plinom u skladu s člankom 24. OUOP, osobito na:
· ispostavljeni račun za isporučeni plin,
· neispunjavanje odredbi ugovora o opskrbi plinom,
· propuštanje nastavka isporuke plina, u propisanim rokovima, po plaćanju obveza iz opomene radi koje je obustavljena isporuka plina,
· na promjenu opskrbljivača koja nije provedena sukladno OUOP.
(2) Prigovor iz stavka 1. ovoga članka mora sadržavati činjenice i dokaze na kojima je utemeljen.
(3) Opskrbljivač je dužan odlučiti o prigovoru Kupca najkasnije u roku od radnih 10 dana i pisanu odluku dostaviti Kupcu.
(4) Ako Kupac nije zadovoljan odlukom o prigovoru, može izjaviti prigovor HERA-i.

VII. Izmjene ugovornih uvjeta i pravo raskida ugovora o opskrbi plinom

Članak 23.
(1) O svakoj promjeni uvjeta ugovora o opskrbi plinom, osim u slučaju promjene dijela cijene koji se regulira, Opskrbljivač je dužan obavijestiti Kupca najkasnije u roku od 30 dana prije početka njihove primjene.
(2) Obavijest iz stavka 1. ovoga članka Opskrbljivač dužan je dostaviti Kupcu pisanim putem uz račun za prethodno razdoblje potrošnje i/ili elektronskim putem.
(3) U obavijesti iz stavka 1. ovoga članka Opskrbljivač plinom dužan je, u slučaju da su novi uvjeti nepovoljniji od uvjeta pod kojima je ugovor sklopljen, upoznati Kupca o njegovom pravu na jednostrani prijevremeni raskid ugovora o opskrbi plinom bez plaćanja naknade ili bilo kakvih drugih troškova u roku od 14 dana od dana zaprimanja obavijesti.



(4) Nepovoljni uvjeti iz stavka 3. ovog članka podrazumijevaju povećanje cijene, osim u slučaju da je cijena utvrđena izračunom prema elementima propisanim ugovorom kao i druge odredbe ugovora na koje Opskrbljivač plinom može utjecati, odnosno na dio koji nije reguliran energetskim i drugim propisima.

VIII. Registar obračunskih mjernih mjesta

Članak 24.
(1) Registar OMM, kojeg uspostavlja i vodi operator tržišta plina, predstavlja jedinstveno mjesto za evidentiranje i ažuriranje podataka o svim OMM u Republici Hrvatskoj, u svrhu provedbe postupaka promjene opskrbljivača i potrebe raspodjele energije plina preuzete na ulazu u distribucijski sustav, u skladu s Mrežnim pravilima transportnog sustava i Mrežnim pravilima plinskog distribucijskog sustava te za potrebe praćenja i unaprjeđenja poslovnih procesa na tržištu plina. Podaci u registru OMM vode se u skladu s člankom 27. OUOP.

IX. Promjena opskrbljivača
Članak 25.
(1) Kupac može prije isteka ugovora o opskrbi plinom promijeniti Opskrbljivača prema pravilima kojima se uređuju tržišni odnosi bez naknade za povezane troškove postupka promjene Opskrbljivača.
(2) Promjena Opskrbljivača započinje podnošenjem zahtjeva Kupca novom opskrbljivaču i provodi se prema postupku propisanom OUOP. Obrazac zahtjeva propisan je u OUOP, a preuzima se iz informacijskog sustava operatora tržišta plina (dalje u pisanju OTP) pri čemu Kupac mora očitati i upisati stanje plinomjera. Opskrbljivač na svojoj mrežnoj stranici objavljuje poveznicu na mrežnu stranicu OTP-a koja omogućava preuzimanje Obrasca zahtjeva. Postupak promjene opskrbljivača može se pokrenuti u roku od 45 dana od dana preuzimanja Obrasca.
(3) Kupac je obvezan prije početka promjene opskrbljivača dosadašnjem opskrbljivaču podmiriti sve nastale dospjele obveze za isporučeni plin.
(4) Kupac ima pravo odustati od podnesenog Zahtjeva za promjenu opskrbljivača za vrijeme trajanja postupka, a prije završetka postupka.
(5) Kupac ima pravo jednostrano raskinuti Ugovor o opskrbi plinom, bez naknade, u roku od 14 (četrnaest) dana od sklapanja Ugovora.
(6) Postojeći Opskrbljivač po zaprimanju obavijesti o završetku postupka promjene opskrbljivača, u roku od 30 radnih dana od dana početka isporuke plina od strane novog opskrbljivača obavlja konačni obračun opskrbe plinom za krajnjeg kupca raskida ili usklađuje ugovor o opskrbi te poništava ili usklađuje ranije dostavljene mjesečne novčane obveze.
(7) Kupac ima pravo na zaštitu od nepoštenih načina prodaje ili takvih načina prodaje koji Kupca mogu dovesti u zabludu u skladu sa Zakonom o zaštiti potrošača („Narodne novine“, broj 19/22 i 59/23).

X. Opskrba plinom u slučaju promjene vlasništva
Članak 26.
(1) Ako tijekom važenja Ugovora dođe do promjene vlasništva građevine ili samostalne uporabne cjeline koja je priključena na distribucijski sustav plinovoda, Kupac, dotadašnji vlasnik, je dužan najkasnije u roku 30 dana od promjene podnijeti zahtjev za raskid Ugovora uz predočenje isprave o promjeni vlasništva.
(2) Ako novi vlasnik ne sklopi ugovor o opskrbi plinom Opskrbljivač će od ODS-a zatražiti obustavu daljnje isporuke plina.
(3) Ako Kupac ne postupi prema stavku 1. ovoga članka, Opskrbljivač će na zahtjev novoga vlasnika, uz predočenje isprave o promjeni vlasništva, s novim vlasnikom zaključiti ugovor o opskrbi prirodnim plinom.

XI. Ustupanje ugovora o opskrbi plinom
Članak 27.
(1) Kupac može zatražiti da se Ugovor na određeno vrijeme ustupi trećoj osobi. Opskrbljivač će dati pristanak na ustupanje pod uvjetom da Kupac podmiri sve nastale novčane obveze do dana ustupanja i dade kod javnoga bilježnika ovjerenu izjavu ustupitelja i primatelja ugovora o solidarnom podmirenju budućih novčanih obveza.
(2) Ako ustupitelj i primatelj pisanim putem raskinu ugovor o ustupanju, dužni su u roku od tri dana od dana raskida ugovora i podmirenja svih novčanih obveza u pisanom obliku obavijestiti Opskrbljivača.
(3) Ako Kupac nije vlasnik građevine ili samostalne uporabne cjeline za koju se sklapa Ugovor, Ugovor se može sklopiti isključivo uz suglasnost vlasnika građevine ili samostalne uporabne cjeline.
(4) Kupac se obvezuje bez odgađanja pisanim putem Opskrbljivaču dostaviti sve informacije o promjenama koje mogu imati utjecaja na ispunjenje ugovornih obveza. Opskrbljivač će po primitku informacija od strane Kupca dostaviti Kupcu novi Ugovor ili aneks postojećeg Ugovora ovisno o vrsti promjene.
(5) Ako Kupac ne obavijesti Opskrbljivača o promjenama na način opisan u ovom poglavlju, svi računi, obavijesti i druga dokumentacija poslana Kupcu na temelju podataka kojima Opskrbljivač raspolaže, smatraju se pravilno obračunatima, pravilno dostavljenima i pravilno primijenjenima, a Kupac snosi sve eventualno nastale troškove.

XII. Zaštita osobnih podataka
Članak 28.
(1) Opskrbljivač će osobnim podatcima Kupca, koje je prikupio ugovorom o opskrbi plinom i/ili drugim zakonitim načinom, koristiti se samo za potrebe izvršenja obveza iz međusobnih ugovora, sukladno Uredbi EU 2016/679 Europskog parlamenta i Vijeća i važećim energetskim propisima Republike Hrvatske (Uredba).
(2) Opskrbljivač je pri pružanju usluga dužan prikupljati, bilježiti, prenositi, koristiti ili na drugi način obrađivati podatke koji se odnose na fizičke osobe čiji je identitet utvrđen ili se može utvrditi potpisom Ugovora. Opskrbljivač pri tome djeluje kao „voditelj obrade“, a u nekim slučajevima i kao „izvršitelj obrade“ osobnih podataka kako je to definirano Uredbom. Kupac svojim potpisom na Ugovoru, a sa svrhom da bi mu Opskrbljivač mogao pružiti ugovorene usluge daje odobrenje i ovlašćuje Opskrbljivača da obrađuje osobne podatke Kupca u skladu s primjenjivim zakonima i podzakonskim propisima. Kupac ima pravo i obvezu pratiti sve promjene i ažurirati svoje podatke kod Opskrbljivača.
(3) Osobne podatke prema stavku 1. ovoga članka Opskrbljivač se obvezuje čuvati i ne priopćavati ih i/ili učiniti dostupnim trećim osobama, osim u slučajevima koji su određeni važećim propisima.
(4) Opskrbljivač će osobne podatke prikupljene prema stavku 1. ovoga članka čuvati do isteka roka za koji su prikupljeni.



XIII. Završne odredbe
Članak 29.
(1) Ako ugovorne strane ne mogu ugovorne odnose razriješiti međusobnim sporazumom, u slučaju spora ugovara se nadležnost stvarno i mjesno nadležnog suda.
Članak 30.
(1)  Ovi Uvjeti sastavni su dio Ugovora. Potpisom Ugovora Kupac je suglasan s ovim Uvjetima te ih prihvaća u cijelosti.
(2) Sklapanjem Ugovora ugovorne strane se obvezuju da tijekom njegova važenja u cijelosti prihvaćaju odredbe važećih zakonskih propisa i drugih akata koje su donijela mjerodavna državna i regulatorna tijela koji se odnose na opskrbu plinom.
(3) U slučaju postojanja više nepodmirenih dospjelih obveza Kupca iz Ugovora, ugovorne strane suglasne su da se prednost daje ranije dospjeloj nepodmirenoj obvezi, neovisno o dispoziciji Kupca prilikom uplate.
(4) Dospjele obveze Kupca namiruju se po redu dospijeća u trenutku uplate, bez obzira na dužnikovu izjavu o uračunavanju odnosno bez obzira na dužnikovu dispoziciju prilikom uplate.
(5) Ako Kupac pored glavnice duguje i kamate i troškove, ugovorne strane suglasne su da se uplatom Kupca prvo namiruju troškovi, zatim kamate i napokon glavnica.
(6) Krajnji Kupac je suglasan da Opskrbljivač može potpisati Ugovor i sve njegove izmjene i dopune uporabom skeniranog potpisa ili faksimila potpisa.
(7) Skenirani potpis ili faksimil potpisa odgovorne osobe Opskrbljivača može se koristiti i na odlukama o primjeni prodajne cijene plina koje Opskrbljivač donosi sukladno važećoj segmentaciji kupaca, a osobito u slučajevima:
a) promjene matičnih podataka kupca,
b) prvih priključaka.
(8) Ugovor o opskrbi prirodnim plinom može biti potpisan skeniranim potpisom ili faksimilom potpisa ovlaštene osobe Opskrbljivača. Kupac potvrđuje prihvaćanje ugovornih uvjeta vlastoručnim potpisom Ugovora o opskrbi. Skenirani potpis ili faksimil potpisa ovlaštene osobe Opskrbljivača i vlastoručni potpis Kupca imaju jednaku pravnu valjanost.
(9) Ovi Uvjeti stupaju na snagu 15 dana od objave, a primjenjivat će se za zaključivanje Ugovora od 02.lipnja  2026. godine kada prestaju važiti dotadašnji Uvjeti.





U Osijeku, lipanj 2026.






Direktor

Branimir Vuković, dipl. oec.

